
Nagy hidrosztatikus nyomással kezelt szamócalé antocianin tartalom változásának vizsgálata

A szamócában igen nagy mennyiségben találunk antocianinokat, melyek antioxidáns hatásuknak köszönhetően hatékonyan képesek semlegesíteni a szabadgyököket, valamint a szamóca kívánatos, élénkpiros színét adják. Ezek sajnos igen érzékeny vegyületek, könnyen elvesztik stabilitásukat a feldolgozás és a tárolás során a különböző környezeti tényezők hatására (pl. magas hőmérséklet, pH, UV-sugárzás). Mindez a szamóca és belőle készített termékek antocianin tartalmának csökkenésével jár, ami a színezet nemkívánatos megváltozását (barnulás) eredményezi. A külső tényezők mellett a szamócatermékekhez adagolt összetevők (pl. aszkorbinsav, cukor) is befolyásolni képesek az antocianinok stabilitását. A szamócatermékek előállítása során, az új tartósítási eljárások (mint amilyen a nagy hidrosztatikus nyomáskezelés) alkalmazása előtt fel kell mérni, hogy az összetételbeli módosítások illetve a feldolgozás körülményei hogyan hatnak az antocianinok megőrzésére.
Vizsgálataimhoz gyorsfagyasztott szamócát szobahőmérsékleten felengedtettem, majd passzírozó géppel pürét állítottam elő belőle. Hogy a rostok között megmaradó oxigéntartalom a tárolás során ne segítse elő az antocianinok nemkívánatos oxidációját, a püréket 20 percig, 1000 rpm fordulatszámon, 4°C-on kétszer lecentrifugáltam. Ezt követően a centrifugált levet glükózzal 10-20% refrakcióra egészítettem ki, ill. a minta tömegéhez viszonyítva 0-0,3 % aszkorbinsavat adagoltam. A mintákat légmentesen műanyagtasakokba töltöttem, és nagy hidrosztatikus nyomású berendezésben kezeltem 400-600MPa nyomáson 5-20 percig, majd 21 napig 20°C-on tároltam. Az összes antocianin tartalom meghatározást sósavas extrakciót követő abszorbancia-méréssel végeztem.
Közvetlenül a kezelések után végzett vizsgálatok alapján azt tapasztaltam, hogy a szamócalevek antocianin tartalma csökkent, de nem jelentős mértékben. Az alkalmazott kezelési szintek és a kezelések időtartamai, valamint a cukorkiegészítések nem változtattak szignifikáns mértékben az antocianin tartalmon. A hozzáadott aszkorbinsav vizsgálatakor azonban egyfajta védő hatás kimutatható volt.
A tárolást követően az antocianin tartalom a kezelés utáni mennyiségnek közel a felére csökkent. Az aszkorbinsav kiegészítés az eddigiekhez képest ellentmondóan, de csökkentette az antocianin tartalmat, míg a nagyobb cukortartalom jobban megőrizte azt. A kölcsönhatásokat vizsgálva megállapítható, hogy a hozzáadott aszkorbinsav és a nyomáskezelési idő együttesen szintén szignifikánsnak tekinthető, továbbá érdekes módon a cukor-kiegészítés és a nyomáskezelési idő együttes hatása mutatott pozitív hatást az antocianin tartalom megőrzésében.
A téma kidolgozása TÁMOP-4.2.1/B-09/1/KMR-2010-0005 és a TÁMOP-4.2.2.B-10/1-2010-0023 projektek támogatásával készült.



